เอเอซีพีบุกทีวีจับกลุ่มสูงวัยปีหน้า200ล.
เอเอซีพี ได้ฤกษ์บุกขายตรงผ่านฟรีทีวี ประเดิมจับกลุ่มสูงวัย เคลมต่ำ กำไรงาม
5 ต.ค. 2554

เอเอซีพี ได้ฤกษ์บุกขายตรงผ่านฟรีทีวี ประเดิมจับกลุ่มสูงวัย เคลมต่ำ กำไรงาม
นายไบรอัน สมิธ รองกรรมการผู้จัดการใหญ่ ฝ่ายการตลาดขายตรง แบงก์แอสชัวรันส์และประกันกลุ่ม บริษัท อยุธยา อลิอันซ์ ซี.พี. ประกันชีวิต (เอเอซีพี) เปิดเผยว่า บริษัทได้เปิดตัวช่องทางขายตรงใหม่ผ่านโทรทัศน์แบบฟรีทีวี หรือ “อลิอันซ์ ไดเรกต์” เพื่อเจาะไปยังกลุ่มลูกค้าสูงอายุ 50-70 ปีโดยเฉพาะ
ทั้งนี้ ได้ออกแบบประกัน “สูงอายุสุขใจ” ที่จ่ายเบี้ย 10 ปี ให้ความคุ้มครองถึง 90 ปี โดยตั้งเป้าขายให้ได้ 10-12% จากลูกค้าที่โทรศัพท์เข้ามาบริษัท ซึ่งคาดว่าปีนี้จะได้เบี้ย 15 ล้านบาท และปี 2555 ตั้งเป้าเพิ่มเบี้ยให้ได้ไม่ต่ำกว่า 200 ล้านบาท ด้วยงบกระตุ้นตลาดที่ 200 ล้านบาท
ปัจจุบัน ผู้สูงอายุมีจำนวนเพิ่มขึ้น คิดเป็นจำนวนกว่า 10% ของประชากรทั้งหมด และมากกว่าครึ่งเป็นกลุ่มที่ยังไม่มีประกันชีวิต ต้องการความมั่นคงในบั้นปลายชีวิต ไม่อยากเป็นภาระของลูกหลาน
“กลุ่มนี้มีเวลาอยู่บ้านและดูโทรทัศน์มากกว่ากลุ่มอื่น การขายผ่านโทรทัศน์จึงเป็นโอกาสเข้าถึงลูกค้ากลุ่มนี้ได้ ซึ่งจากการทดลองขายผ่านเคเบิลทีวีเมื่อเดือน พ.ค.ที่ผ่านมา ปรากฏว่าได้รับการตอบรับอย่างดี มีลูกค้าโทรศัพท์เข้ามากว่า 1 หมื่นราย มีสัดส่วนลูกค้าสูงวัยที่ซื้อด้วยตัวเอง 50% และบุตรหลานซื้อให้อีก 50%” นายสมิธ กล่าว